**OKROŽNICA**

**Kulturni dan**

V petek, 24. 1. 2020, bo kulturni dan za učence 7., 8., in 9. razreda. Ogledali si bomo predstavo Figarova svatba v izvedbi English Student Theatre (EST) II. Gimnazije Maribor. Pričetek predstave bo ob 18.00. Predstava traja dve uri in pol z odmorom.

Šolski avtobus bo naredil eno krožno vožnjo s pričetkom ob 15.30.

Učenci nevozači se zberete na spodnjem parkirišču ob 16.15.

Odhod avtobusov v Maribor bo ob 16.30 iz spodnjega parkirišča. Malico vzamemo s seboj.

Vrnitev k Veliki Nedelji bo okrog 21.45. Starši poskrbijo za prevoz domov.

Cena vstopnice je 8 €, cena avtobusnega prevoza pa predvidoma 6 €.

Dokončna cena bo znana po ogledu predstave.

V primeru, da se otrok kulturnega dneva ne boš udeležil, je to potrebno odsotnost napovedati razredniku do ponedeljka 20. 1. 2020.

FIGAROVA SVATBA

Dogajanje je postavljeno na dvor grofa Almavive v čas pred francosko revolucijo na jug Španije, v sončno, temperamentno Andaluzijo. V uverturi spoznamo predzgodbo glavnega junaka Figara, ki ga kot dojenčka z dvora ukradejo cigani. Kot mlad fant se odpravi v svet. Pot ga pelje v Sevillo, kjer prične delati kot brivec. Grof Almaviva mu ponudi delo na svojem dvoru. Figaro mu pomaga osvojiti srce mlade Rosine, sicer zaročenke doktorja Barthola. Grof se poroči z Rosine, Figaro pa se zaroči z njeno spletično Suzano, s katero načrtujeta srečno prihodnost, toda vmeša se grof, ki želi zapeljati Suzano. Sledi vrsta zmešnjav, zamenjav, spletk in zapletov, saj ga grofica in Suzana želita naučiti lekcije iz zvestobe. Medtem francoske vstaje dosežejo tudi španski dvor. Svetovna zvezda, glasbenik in komponist, Wolfgang Amadeus Mozart se mudi na svoji evropski turneji in potrdi nastop na dvoru grofa Almavive. Preteklo spletkarjenje Figara pripelje pred sodišče, kjer odločajo o pogodbi, po kateri je Figaro obljubil svojo roko dvorni oskrbnici Marceline, v kolikor ji ne vrne izposojenega denarja. Odločitev sodišča je razveljavljena, ko ugotovijo, kdo so Figarovi starši. Grofici in Suzani uspe končna potegavščina z grofom in Figarom, zmaga ženska pretkanost. Kljub vsemu grofica odpusti grofu, Figaro in Suzana pa se končno poročita. K vrhuncu slavja prispeva maestro Mozart, ki v vsej lepoti te velike zmešnjave najde navdih za svojo novo opero, Figarovo svatbo.

Jezik muzikala je sodobna angleščina, začinjena z ravno pravo mero španskega temperamenta in francoske elegance. Muzikal ponuja pester vpogled v zgodovino glasbe, kakor tudi v sodobno popularno glasbo. Pojavljajo se kreativne kombinacije klasične glasbe z baročno navdahnjenimi uspešnicami iz osemdesetih let, glasbena dela iz klasičnih muzikalov, kot tudi rock’n’roll, španski ritmi flamenka ter sodobni pop. Muzikal Figarova svatba priporočamo kot zanimivo, dodatno učno snov za pouk angleškega jezika, glasbeni pouk in gledališke krožke.